《合肥何公桧部使者杨公潜古命予赋之》
宋代·郭祥正

合肥有老桧，得名自何公。何公何代人，名迹了莫穷。

高枝偃羽盖，低枝卧苍龙。盘根彻厚地，疏影落寒空。

荏苒九天碧，仍为烟雾濛。相传魏武帝，解甲休铁骢。

尝坐此桧下，吞吴未成功。至今晦暝夕，往往扬英风。

我公心好古，清标耸千峰。鉴赏挥巨笔，丹青孰为工。

璨璨发明玉，琤琤叩丝桐。谈笑走兵役，垣墙密泥封。

拂拭枯折干，一助春风融。愿回拔山力，移植明光宫。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。